text: Fandt død mand i slambassin
  08 december 2011 kl. 07.23
  Der skal i dag være ligsyn over en 35-årige mand, som onsdag blev fundet død i et slambassin i Bramdrupdam. Politiet opfatter dødsfaldet som en arbejdsulykke.
  Den døde er fra Fyn. Kl. 16.47 blev han fundet død i et slambassin hos virksomheden Marius Pedersen på Virkelyst i Bramdrupdam. Det var en kollega, som fandt den 35-årige, da han skulle tømme en slamsuger ned i bassinet. 
  Den omkomne er ansat i virksomheden og kørte også med slamsuger. 
  Politiet skønner, at manden har ligget i bassinet i to-tre timer.  
  Arbejdstilsynet undersøgte allerede onsdag aften området ved slambassinet for at finde årsagen til dødsfaldet.
  